Anef-iyi kan, anef-iyi... -D acu k-yuɣen ? i yas-d-terra. -D acu iyi-yuɣen ? Drus... D lmut kan iyi-ttraǧun, d lmakla ara yi-yečč baba-m. Yeḥku-as-t-id akken tella. Almi dyewweḍ ɣer wanda s-yenna : ad iyi-terreḍ lɣaba d leǧnan. Akken dimi ifukk, tenna-yas : -D ayagi kan d ayen isehlen. Ečč, ečč lqut-ik : sefṛeḥ-iyi : xdem deg-i lemzeyya, ɛlaxaṭer ma txaqeḍ, ula d nek ad ttwaɣebneɣ : aɣbel-ik d aɣbel-iw. Ečč, tekseḍ ddiq i lxaṭer-ik. Kker, xzu cciṭan : zzizdeg kan ul-ik, tennecṛaḥeḍ yid-i ; sakin, ma tumneḍ s win a k-yefkan ṛṛuḥ, mkulec yeshel ɣuṛ-s.